钦定古今图书集成/明伦汇编/氏族典/第128卷 > 陈璘
## 钦定古今图书集成/明伦汇编/氏族典/第128卷 > 陈璘

按《明外史陈璘传》：“璘字朝爵，广东翁源人。嘉靖末，为
指挥佥事，从讨英德贼有功，进广东守备。万历初，讨
平高要贼邓胜龙，又平揭阳贼及山贼锺月泉。屡进
署都指挥佥事，佥书广东都司。官军攻诸良宝，总督
殷正茂请假璘参将平贼，授肇庆游击将军，徙高州
参将。总督凌云翼将大征罗旁，先下令雕剿。璘所破”
凡九十巢，覆灭之，以其地置罗定州及东安、西宁二
县，即迁璘副总兵，署东安参将事。时东安初定，璘大
兴土木，营寺庙，役部卒，且勒其出。赀卒咸怨，因事倡
乱，璘坐夺官。既而获贼，乃除罪，改狼山副总兵。璘有
谋略，善将兵，然所至贪黩，为巡按所劾，褫官废。二十
年，朝鲜用兵，以璘熟倭情，命添注神机七营参将。至
则改神枢右副将。无何，擢署都督佥事，充副总兵官，
协守蓟镇。明年，以本官充蓟、辽、保定、山东军，御倭防
海。会有封贡之议，暂休兵，改璘协守漳、潮。坐贿罢归。
二十五年，封事败，起璘故官，援朝鲜。明年擢御倭总
兵官。击贼论功，进都督同知，世荫指挥佥事。师甫旋，
会有《征播》之役，命璘为湖广总兵官。贼平，移镇贵州。
贵东、西二路苗剽掠，巡抚郭子章请于朝，令璘军攻
之。生获酋十二人，斩首三千馀级，招降者万三千馀
人，部内遂靖。三十四年改镇广东，卒官。先叙征播功，
加左都督，世荫指挥使。既卒，以平苗功，赠太子太保，
再荫百户。